આ સમવસરણ જિનાલયમાં પ્રવેશ કરતાં જ સામે સમવસરણનાં પગથિયાને જોઈને સાક્ષાત્ પ્રભુના સમવસરણમાં પ્રવેશ કરતાં હોવાના ભાવો પ્રગટ થાય છે. ઉપર ચઢતાં મધ્યમાં અશોકવૃક્ષની નીચે ચૌમુખજી પ્રભુજીના બિંબોને નિહાળતાં હૈયું પુલકિત થાય છે. આ સમવસરણની સન્મુખના રંગમંડપમાં ગત ચોવીસીના દસ તીર્થંકર સમેત શ્યામવર્ણીય શ્રી નેમિનાથ પરમાત્મા તથા તેની સામે આવતી ચોવીસીના ચોવીસ તીર્થંકર સમેત પીતવર્ણીય શ્રી પદ્મનાભ પરમાત્માની નયનરમ્ય પ્રતિમાઓ પધરાવેલ છે. અન્ય રંગમંડપમાં શ્રી નેમિપ્રભુના ૬ -૬ ગણધર ભગવંતોની પ્રતિમા સ્થાપિત કરવામાં આવેલ છે. જિનાલયમાં પ્રવેશતાં રંગમંડપમાં ડાબે – જમણે શ્રી ગોમેધયક્ષ અને શ્રી અંબિકાદેવીની પ્રતિમા બિરાજમાન છે. અન્ય રંગમંડપમાં પ.પૂ.આ.હિમાંશુસૂરિ મહારાજ સાહેબ વડીલ પૂજ્યોની પ્રતિકૃતિ તથા પગલાં પધરાવવામાં આવેલ છે.